Lars Løkke Rasmussen (V), 2016-11-22:
Jamen jeg er da overhovedet ikke fornærmet.
Altså, jeg blev da nærmest så glad for den ros, vi fik, og al den opbakning, der var, til det parti, jeg repræsenterer.
Så det er jeg slet ikke fornærmet over.
Der er lavet en lovgivning i Folketinget, der regulerer hele spørgsmålet om partistøtte, og som vel også udtrykker – for demokrati har vel mange facetter – nogle balancer i forhold til at sikre partierne ligeværdigt.
Det er så den lovgivning, som jeg grundlæggende finder fornuftig.
Jeg afviser ikke, at der skal justeres noget.
I forhold til mit eget parti vil det være sådan til alle tider, at vi vil følge landets lovgivning, og det vil vi også gøre i den her sag.
Jo tak, men nu er det en meget, meget forvrænget fremstilling af tingenes tilstand.
Det er sådan, at Danmark leverer.
Vi leverer altid, det gør vi til EASO, og hvis man går ind og ser på, hvilke bidrag vi stiller op med og tilbyder, i forhold til hvad Danmarks størrelse er, så leverer vi altid.
Men vi har også et hensyn til vores medarbejdere, og derfor er det rigtigt, at der er medarbejdere, der er trukket hjem fra Grækenland, fordi man aktuelt ikke kunne stå inde for deres sikkerhed, og sådan må det jo være.
Altså, ellers ved jeg ikke, hvad det er for nogle bidrag, vi skal sende ud, hvis vi er fuldstændig ligeglade med, om de forudsætninger, folk skal ud at virke under, er i orden.
Vi står ved vores bidrag, og derfor ved man også i EASO, og det har man vidst, lige siden vi trak de mennesker tilbage – jeg tror, det var i juni måned, det er så blevet en nyhed i dagens avis; der er åbenbart lidt forsinkelse i processen – at det er klart tilkendegivet, at de medarbejdere står der på pletten igen, når de forudsætninger, der skal være for, at de kan stå der, er tilvejebragt.
Og hvis man i den forbindelse synes, at et land som Danmark for at tilvejebringe forudsætningerne skulle gøre noget andet end det, vi gør i dag, så er vi også lydhøre over for det.
Så jeg vil ikke have siddende på mig og siddende på Danmark, at vi ikke leverer det, vi har lovet.
Vi stiller op, men løfter skal også holdes den anden vej, og forudsætningerne skal være til stede.
Vi kan jo ikke sende folk ud til steder, hvor den grundlæggende sikkerhed ikke er på plads.
Jamen jeg kan da sagtens høre, at det ikke lyder som en rigtig god idé, og jeg går ikke ind i det arbejde med en ambition om at gennemføre en masse dårlig ideer.
Det ikke er et svært spørgsmål at svare på, jeg har bare ikke lyst til at gøre det.
Og det er sådan set bare af ren og skær respekt for, at jeg nu i går har inviteret to andre partier til drøftelser om muligheden for at skabe en samlet politisk platform, hvorfra en ny borgerlig-liberal trekløverregering kan søge at samarbejde med Folketinget.
Det kan jo ikke alene bero på – det lå næsten i det, der blev sagt før – at man bare skal tage et øjebliksbillede af, hvad Folketinget mener, og så mener vi også det samme, for så bliver det hele lettere.
Sådan kan det jo ikke være.
Det bliver jo nødt til at være sådan, at man tænker over: Hvad er en sådan regerings udgangspunkt?
Hvad vil sådan en regering gerne med Danmark?
Det er af respekt for det, og sådan synes jeg at politik skal være.
Det er da også derfor, at det irriterer mig grænseløst, at Socialdemokratiet, her 3 måneder efter vi har lagt en plan frem, ikke har givet an-tyd-ning-en af et svar på, hvad det er for en mervækst, man vil have i 2025, ikke har givet antydningen af et svar på, hvordan man vil skabe det råderum på den lange bane, der gør, at man kan bruge penge på den korte bane.
Og det er jo ikke, fordi jeg nødvendigvis ville være enig i det, man så sagde, men så ville jeg da vide, hvad man mente.
Lige nu ved jeg ingenting.